ഖുറൈശ് ഗോത്രത്തിലെ മഖ്സൂം കുടുംബത്തിൽ അബൂ ജഹ്‌ലിന്റെയും മുജാലദിയയുടെയും മകനായാണ് ജനനം. ഖുറൈശ് ഗോത്രത്തിലെ ഒരു പ്രധാന നേതാവായിരുന്ന അബൂ ജഹ്‌ൽ പ്രവാചകൻ മുഹമ്മദിന്റെ എതിരാളിയായിരുന്നു. 624-ൽ ബദ്ർ യുദ്ധത്തിൽ അബൂജഹ്‌ൽ കൊല്ലപ്പെട്ടു. പിന്നീട് നടന്ന ഉഹ്ദ് യുദ്ധത്തിൽ ഇക്‌രിമ കൂടി നേതൃത്വം നൽകിയ ഖുറൈശി സേന മുസ്‌ലിം സേനയെ പരാജയപ്പെടുത്തി. അബൂ ജഹ്‌ലിന്റെ മരണശേഷം ഖുറൈശ് ഗോത്രത്തിൽ മഖ്സൂം കുടുംബത്തിന്റെ സ്വാധീനം കുറയുകയും അബൂസുഫ്‌യാന്റെ നേതൃത്വത്തിൽ അബ്ദുശ്ശംസ് കുടുംബം ശക്തി പ്രാപിക്കുകയും ചെയ്തു. മഖ്സൂം കുടുംബത്തിന്റെ നേതൃത്വത്തിൽ ഇക്‌രിമ തുടർന്നു. ഹുദൈബിയ സന്ധിയെ എതിർത്ത ഇക്‌രിമയും മറ്റു ചില ഖുറൈശ് വംശജരും ചേർന്ന് ഖുസാഅ കുടുംബത്തെ ആക്രമിക്കാൻ നേതൃത്വം നൽകി. കരാർ ലംഘനത്തെ തുടർന്ന് 630-ൽ നടന്ന മുഹമ്മദിന്റെ മക്ക കീഴടക്കലിനെ തുടർന്ന് യെമനിലേക്ക് രക്ഷപ്പെട്ടു.